SOLAR จับมือราชภัฏพระนครผลิตโซล่าร์ฟาร์ม 5 MW เสนอขายหน่วยงานราชการฯ
SOLAR จับมือราชภัฏพระนครผลิตโซล่าร์ฟาร์ม 5 MW เพื่อเสนอขายไฟฟ้าตามโครงการผลิตโซลาร์สำหรับหน่วยงานราชการฯ
21 ส.ค. 2558

บริษัท โซลาร์ตรอน จำกัด (มหาชน) หรือ SOLAR ระบุว่า บริษัทได้เซ็นบันทึกความเข้าใจเบื้องต้น (MOU) กับมหาวิทยาลัยราชภัฏพระนคร เพื่อร่วมมือกันพัฒนาโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน (โซลาร์ฟาร์ม) กำลังการผลิต 5 เมกะวัตต์  (MW) เพื่อเสนอขายไฟฟ้าตามโครงการผลิตไฟฟ้าจากพลังงานแสงอาทิตย์แบบติดตั้งบนพื้นดินสำหรับหน่วยงานราชการและสหกรณ์ภาคการเกษตร (โซลาร์ฟาร์มส่วนราชการฯ)
ขณะที่นางปัทมา วงษ์ถ้วยทอง ประธานเจ้าหน้าที่บริหาร SOLAR เปิดเผยว่า โครงการโรงไฟฟ้า 800 เมกะวัตต์ (MW) ของโครงการโซลาร์ฟาร์มส่วนราชการฯ เปิดโอกาสใหม่ให้ โซลาร์ตรอน และมหาวิทยาลัยราชภัฎพระนคร ร่วมกันสร้างโรงไฟฟ้า โดยใช้ผลิตภัณฑ์และการออกแบบโดยฝีมือคนไทย เพิ่มศักยภาพการเรียนรู้จากประสบการณ์จริงให้กับนักศึกษาไทย โดยใช้พื้นที่ของมหาวิทยาลัยให้เป็นประโยชน์ทางการศึกษา และความมั่นคงทางด้านพลังงาน
ด้านนายพงศ์ หรดาล อธิการบดี มหาวิทยาลัยราชภัฏพระนคร เปิดเผยว่า บันทึกข้อตกลงความร่วมมือฉบับนี้ โซลาร์ตรอน ตกลงที่จะร่วมมือกับมหาวิทยาลัยราชภัฏพระนครในการจัดหา ก่อสร้าง ดำเนินการ บำรุงรักษา โครงการผลิตไฟฟ้าจากพลังงานแสงอาทิตย์แบบติดตั้งบนพื้นดินสำหรับหน่วยงานราชการและสหกรณ์ภาคการเกษตร  เพื่อขายไฟฟ้าให้กับรัฐ  มีการแบ่งปันรายได้เป็นระยะเวลา 25  ปี และร่วมกันพัฒนาหลักสูตรการเรียนการสอน ฝึกอบรม สหกิจศึกษาในด้านการผลิตไฟฟ้าด้วยพลังงานแสงอาทิตย์ 